Forslag til RÅDETS AFGØRELSE om Fællesskabets holdning i Associeringsrådet til Ungarns deltagelse i EF-programmet Fiscalis

(forelagt af Kommissionen)

BEGRUNDELSE

1. Indledning

Kandidatlandene i Central- og Østeuropa samt Cypern kan efter artikel 7 i Europa-Parlamentets og Rådets beslutning nr. 888/98/EF [1] få adgang til det bestående Fiscalis-program. Malta og Tyrkiet er ikke omtalt i denne bestemmelse.

[1] EFT L 126 af 28.4.1998, s. 1.

Det Europæiske Råd understregede på mødet i Luxembourg (december 1997), at det var vigtigt for kandidatlandene at deltage i EF-programmer som led i den udvidede førtiltrædelsesstrategi som et middel for dem til at gøre sig bekendt med Fællesskabets arbejdsmetoder og procedurer. Det Europæiske Råd stadfæstede på mødet i Helsinki i december 1999 den udvidelsesproces, der var sat i gang i Luxembourg. Der blev igen henvist til den udvidede førtiltrædelsesstrategi af 1997, hvori det bl.a. hedder, at de 13 kandidatlandes deltagelse i EF-programmer er en vigtig del af strategien.

De 10 central- og østeuropæiske kandidatlandes deltagelse i EF-programmer er omhandlet i de respektive Europaaftaler. Ifølge Europaaftalerne fastlægges betingelserne og vilkårene for disse landes deltagelse af de respektive associeringsråd.

Foruden de EF-programmer, som kandidatlandene allerede deltager i, foreslås det nu at tage stilling til vilkårene og betingelserne for Bulgariens, Tjekkiets, Estlands, Ungarns, Letlands, Litauens, Polens, Rumæniens, Slovakiets og Sloveniens deltagelse i EF-programmet Fiscalis's resterende varighed, dvs. indtil den 31. december 2002.

Fiscalis-programmets generelle mål er:

* at sikre, at embedsmændene får et indgående fælles kendskab til fællesskabsretten, navnlig på afgiftsområdet, og dens gennemførelse i medlemsstaterne

* at sikre et reelt, effektivt og omfattende samarbejde mellem medlemsstaterne og mellem disse og Kommissionen

* at sikre kontinuerlig forbedring af administrative procedurer under hensyntagen til administrationernes og skatteborgernes behov ved at udvikle og formidle god administrativ praksis.

Formålet med at give kandidatlandene adgang til programmet er at bidrage yderligere til deres forberedelser til tiltrædelse som et centralt element i førtiltrædelsesstrategien. Det vil også sætte landene i stand til at gøre sig bekendt med de procedurer og metoder, der følges i dette EF-program.

2. Kandidatlandene i Central- og Østeuropa (CØEL)

Europaaftalerne med disse lande trådte i kraft på forskellige tidspunkter og indeholder bestemmelser om deres deltagelse i fællesskabsprogrammer på en lang række områder. De åbner mulighed for, at der gives adgang til andre EF-aktiviteter, hvis det skønnes at være i den gensidige interesse, således at aktiviteter på området det indre marked også kan medtages.

Beslutningsprocessen i forbindelse med denne deltagelse indebærer, at Associeringsrådet for hver af disse Europaaftaler skal træffe en afgørelse om vilkårene og betingelserne for deltagelsen.

Ifølge bestemmelserne i Europaaftalerne eller tillægsprotokollerne dertil om de associerede landes deltagelse i EF-programmer skal de selv bære omkostningerne ved deres deltagelse.

I denne forbindelse anførte Det Europæiske Råd i Luxembourg, at kandidatlandene løbende skulle øge deres finansielle bidrag, men det vedtog samtidig, at Phare, om nødvendigt, fortsat delvis kunne finansiere landenes finansielle bidrag; denne støtte skulle dog højst udgøre 10% af PHARE-bevillingen, ud over deltagelsen i rammeprogrammet for forskning og udvikling. Det Europæiske Råd udtalte også, at kandidatlandene med hensyn til de punkter, som vedrører dem, burde kunne deltage som observatører i de udvalg, som har til opgave at følge de programmer op, som de bidrager til finansielt, efter præcise retningslinjer, som er tilpasset det enkelte tilfælde.

De ti CØEL, nemlig Bulgarien, Tjekkiet, Estland, Ungarn, Letland, Litauen, Polen, Rumænien, Slovakiet og Slovenien, har alle skriftligt bekræftet, at de er rede til at deltage i Fiscalis-programmet fra 2001 på vilkårene og betingelserne i bilagte udkast til Associeringsrådenes afgørelser og til at stille de nødvendige budgetbevillinger til rådighed, således som Kommissionens tjenestegrene har beregnet dem.

De vigtigste aspekter, der er behandlet i disse udkast til afgørelse mellem EF og de respektive 10 lande om vilkårene og betingelserne for deres deltagelse i Fiscalis-programmet, er følgende:

* betingelserne for indgivelse, vurdering og udvælgelse af ansøgninger vil så vidt muligt være i overensstemmelse med dem, der gælder for Unionens medlemsstater

* de central- og østeuropæiske lande vil bidrage finansielt til EF-budgettet for programmet; de finansielle bidrag er beregnet således, at CØEL-betingelserne så vidt muligt svarer overens med dem, der gælder for medlemsstaterne; hvert CØEL's årlige bidrag kan finansieres dels via landenes egne budgetter, dels via deres nationale Phare-tildelinger, dog med højst 10%

* de vil blive indbudt som observatører ved møderne i programudvalget, for så vidt angår de punkter, der vedrører dem

* landene vil blive inddraget i overvågningen af deres deltagelse i programmet

* afgørelserne skal gælde i resten af programmets løbetid. Skulle Kommissionen imidlertid beslutte at forlænge programmets varighed uden substantielle ændringer, kan afgørelserne også automatisk forlænges tilsvarende, medmindre en af parterne opsiger dem.

3. Konklusioner

Associeringsrådenes afgørelser om de ti kandidatlandes deltagelse i Fællesskabets Fiscalis-program fra 2001 vil give dem mulighed for at integrere sig aktivt i Fællesskabets politikker på området som en del af den udvidede førtiltrædelsesstrategi. Det vil også bidrage til at styrke deres institutionelle og administrative kapacitet (institutionsopbygning). Afgørelsen har derfor stor politisk betydning.

Med henblik på at muliggøre Bulgariens, Tjekkiets, Estlands, Ungarns, Letlands, Litauens, Polens, Rumæniens, Slovakiets og Sloveniens deltagelse i Fællesskabets Fiscalis-program fra 2001 opfordres Rådet til at fastlægge Fællesskabets holdning i de respektive associeringsråd, som den fremgår af de ti vedlagte udkast til rådsafgørelse.

Forslag til RÅDETS AFGØRELSE om Fællesskabets holdning i Associeringsrådet til Ungarns deltagelse i EF-programmet Fiscalis

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) I kraft af Rådets og Kommissionens afgørelse af 4. december 1995 er der indgået en tillægsprotokol [2] til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Ungarn på den anden side.

[2] EFT L 317 af 30.12.1995, s. 30.

(2) I henhold til artikel 1 i tillægsprotokollen kan Ungarn deltage i Fællesskabets rammeprogrammer, særprogrammer, projekter eller andre foranstaltninger på en lang række områder. der åbnes desuden mulighed for deltagelse på andre områder af EF-aktiviteter end de anførte.

(3) I henhold til artikel 2 skal vilkårene og betingelserne for Ungarns deltagelse i de i artikel 1 nævnte aktiviteter fastlægges af Associeringsrådet.

(4) Artikel 7 i Europa-Parlamentets og Rådets beslutning nr. 888/98/EF af 30. marts 1998 [3] om et fællesskabshandlingsprogram til forbedring af afgiftssystemerne i det indre marked (Fiscalis-programmet) fastsætter, at programmet er åbent for deltagelse af ansøgerlandene i Central- og Østeuropa (CØEL) i overensstemmelse med de betingelser, der er fastlagt i Europaaftalerne eller i tillægsprotokollerne hertil om deres deltagelse i fællesskabsprogrammer, og i den udstrækning fællesskabsretten på afgiftsområdet tillader det -

[3] EFT L 126 af 28.4.1998, s. 1.

TRUFFET FØLGENDE AFGØRELSE:

Den holdning, som Fællesskabet skal indtage i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Ungarn på den anden side, vedrørende Ungarns deltagelse i fællesskabsprogrammet Fiscalis, fremgår af vedlagte udkast til Associeringsrådets afgørelse.

Udfærdiget i Bruxelles, den

På Rådets vegne

Formand

Afgørelse nr. .../2001, truffet af Associeringsrådet mellem De Europæiske Fællesskaber og deres medlemsstater på den ene side og Ungarn på den anden side

den ........... 2001

om fastlæggelse af vilkårene og betingelserne for Ungarns deltagelse i EF-programmet Fiscalis

ASSOCIERINGSRÅDET HAR -

under henvisning til Europaaftalen mellem De Europæiske Fællesskaber og deres medlemsstater på den ene side og Ungarn på den anden side [4],

[4] EFT L 347 af 31.1.1993, s. 2.

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Ungarn på den anden side vedrørende Ungarns deltagelse i Fællesskabets programmer, særlig artikel 1 og 2 [5], og

[5] EFT L 317 af 30.12.1995, s. 30.

ud fra følgende betragtninger:

(1) I henhold til artikel 1 i tillægsprotokollen kan Ungarn deltage i Fællesskabets rammeprogrammer, særprogrammer, projekter eller andre foranstaltninger på en lang række områder.

(2) Der åbnes desuden mulighed for deltagelse på andre områder af EF-aktiviteter end de anførte.

(3) I henhold til artikel 2 i nævnte tillægsprotokol skal vilkårene og betingelserne for Ungarns deltagelse i de i artikel 1 nævnte aktiviteter fastlægges af Associeringsrådet -

TRUFFET FØLGENDE AFGØRELSE:

Artikel 1

Ungarn deltager i Det Europæiske Fællesskabs program Fiscalis i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse anvendes, sålænge programmet endnu løber. Skulle Kommissionen imidlertid beslutte at forlænge programmets varighed uden substantielle ændringer, bliver afgørelsen også automatisk forlænget tilsvarende, medmindre en af parterne opsiger den.

Artikel 3

Denne afgørelse træder i kraft den første dag i måneden efter Associeringsrådets vedtagelse heraf.

Udfærdiget i Bruxelles, den

På Associeringsrådets vegne

Formand

BILAG I

Vilkår og betingelser for Ungarns deltagelse i Fiscalis-programmet

1. Som nævnt i artikel 7 i Europa-Parlamentets og Rådets beslutning nr. 888/98/EF [6] af 30. marts 1998 om et fællesskabshandlingsprogram til forbedring af afgiftssystemerne i det indre marked (Fiscalis-programmet), i det følgende benævnt "programmet", deltager Ungarn i overensstemmelse med de betingelser, der er fastlagt i Europaaftalen eller i tillægsprotokollen i den udstrækning fællesskabsretten på afgiftsområdet tillader det. Der gælder således følgende betingelser for Ungarns deltagelse i programaktiviteterne:

[6] EFT L 126 af 28.4.1998, s. 1.

- Deltagelse i aktiviteterne i artikel 4 (kommunikations- og informationsudvekslingssystemer, håndbøger og vejledninger), i den udstrækning fællesskabsretten på afgiftsområdet tillader det

- Deltagelse i aktiviteterne i artikel 5, stk. 1 (udveksling af embedsmænd) og stk. 2 (seminarer), samt artikel 6 (fælles uddannelsesinitiativer) på de deri fastsatte betingelser

- Deltagelse i aktiviteterne i artikel 5, stk. 3 (multilateral kontrol) tillades ikke, da EF-retsbestemmelserne [7] om samarbejde på dette område kun gælder EU-medlemsstater.

[7] Direktiv 77/799/EØF og forordning (EØF) nr. 218/92.

2. Vilkårene og betingelserne for fremlæggelse, vurdering og udvælgelse af ansøgninger til seminarer og udvekslinger for ungarske embedsmænd er de samme som dem, der gælder for embedsmænd fra de 15 EU-medlemsstaters nationale administrationer.

3. Bilag II omhandler det finansielle bidrag til Den Europæiske Unions almindelige budget, som Ungarn skal indbetale ved hvert regnskabsårs begyndelse til dækning af omkostningerne ved deltagelsen i programmet fra 2001 til 2002. Associeringsudvalget kan tilpasse bidraget, når det er nødvendigt, efter principperne i artikel 108, stk. 2, i Europaaftalen mellem De Europæiske Fællesskaber og deres medlemsstater på den ene side og Republikken Ungarn på den anden side.

4. Repræsentanter for Ungarn vil kunne deltage som observatør i Det Stående Udvalg vedrørende Administrativt Samarbejde inden for området indirekte skatter, der er omhandlet i artikel 11, stk. 1, i beslutning nr. 888/98/EF, for så vidt angår de punkter, der vedrører dem. Repræsentanter for Ungarn deltager ikke i Udvalgets møder for de øvrige punkter eller under afstemninger.

5. Den Europæiske Unions medlemsstater og Ungarn vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmet, og som rejser mellem Ungarn og Den Europæiske Unions medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionen for De Europæiske Fællesskabers og De Europæiske Fællesskabers Revisionsrets ansvar for overvågning og evaluering af programmet i overensstemmelse med beslutningen om Fiscalis-programmet, evalueres Ungarns deltagelse i programmet løbende på grundlag af et partnerskab mellem Ungarn og Kommissionen. Ungarn vil forelægge Kommissionen de fornødne rapporter og medvirke ved andre særlige aktiviteter, som Kommissionen tager initiativ til i denne sammenhæng.

7. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Det Europæiske Fællesskabs officielle sprog.

8. Fællesskabet og Ungarn kan bringe aktiviteterne i henhold til denne afgørelse til ophør til enhver tid med tolv måneders skriftligt varsel. Aktiviteter, der er i gang på det tidspunkt, fortsætter, indtil de er afsluttet på de i denne afgørelse fastlagte betingelser.

BILAG II

Ungarns finansielle bidrag til Fiscalis-programmet

1. Ungarns finansielle bidrag føjes til det beløb, der hvert år er til rådighed på Den Europæiske Unions almindelige budget til forpligtelsesbevillinger til at indfri Kommissionens finansielle forpligtelser i tilslutning til arbejde, der udføres til gennemførelse og forvaltning af Fiscalis-programmet og dets drift.

2. Det finansielle bidrag er blevet beregnet på basis af gennemsnitlige dagpenge på 146 EUR og gennemsnitlige rejsepenge på 695 EUR, som svarer til udgifterne ved deltagelse i seminarer og udvekslinger. Det anslås i den forbindelse, at Ungarn vil deltage i 15 seminarer og 25 udvekslinger som et gennemsnit pr. år. Det finansielle bidrag kan justeres ved hvert års begyndelse efter, i hvor mange aktiviteter Ungarn faktisk planlægger at deltage i løbet af året. Justeringen finder sted ved indkaldelse af de nødvendige midler, som Ungarn vil modtage fra Kommissionen, jf. punkt 6 nedenfor.

3. Ungarns bidrag er på 109 638 EUR om året, medmindre andet bestemmes på de i punkt 2 omhandlede betingelser. Af dette beløb dækker 7 173 EUR de ekstra administrationsudgifter i forbindelse med Kommissionens forvaltning af programmet som følge af Ungarns deltagelse.

4. Ungarn betaler de supplerende administrative udgifter, der er omtalt under punkt 3, over landets nationale budget.

5. Ungarn betaler 50% af de resterende årlige udgifter til landets deltagelse over sit nationale budget, 60% for 2001, 70% for 2002.

I overensstemmelse med de særskilte Phare-programmeringsprocedurer betales de resterende 50% via Ungarns årlige Phare-tildelinger - forudsat at der er budgetbevillinger til rådighed i 2001, 40% for 2002. De Phare-midler, der anmodes om, overføres til Ungarn på basis af et særskilt finansieringsmemorandum. Disse midler udgør sammen med den del, der hentes fra Ungarns statsbudget, Ungarns nationale bidrag, hvorfra det foretager betalinger efter Kommissionens årlige indkaldelse af midler.

6. Finansforordningen vedrørende Den Europæiske Unions almindelige budget finder anvendelse, bl.a. hvad angår forvaltningen af Ungarns bidrag.

Ved denne afgørelses ikrafttræden sender Kommissionen Ungarn en eller flere indkaldelser af midler svarende til landets bidrag til dækningen af udgifterne til indeværende års aktiviteter. Bidraget vil blive udtrykt i euro og skal indbetales til en af Kommissionens EUR-bankkonti.

Ungarn indbetaler sit bidrag i overensstemmelse med indkaldelsen af midler:

* for den del, der finansieres over det nationale budget, senest tre måneder efter, at indkaldelsen af midler er afsendt

* for den del, der finansieres via Phare, senest 30 dage efter, at de tilsvarende Phare-midler er afsendt til landet.

Enhver forsinkelse med betalingen af bidraget vil medføre, at Ungarn skal betale renter af det udestående beløb fra forfaldsdatoen. Rentesatsen svarer til den sats, som Den Europæiske Centralbank anvender på sine transaktioner i euro i den måned, hvor forfaldsdatoen ligger, forhøjet med 1,5 procentpoint.

7. Dagpengene til alle deltagere i programmet beregnes af Kommissionen fra land til land. Ungarn får ved hvert års begyndelse udbetalt et første budgetforskud fra Kommissionen. Der kan udbetales et andet forskud midt på året, afhængigt af, i hvilket omfang Ungarn faktisk deltager i programaktiviteterne, og af den forventede deltagelse i resten af året. Den relevante ungarske instans anvender disse forskud til at betale rejsehjemmel og dagpenge til de ungarske deltagere.

8. Rejse- og opholdsudgifterne for repræsentanter og eksperter fra Ungarn i forbindelse med deltagelse som observatører i arbejdet i det i punkt 4 i bilag I nævnte udvalg refunderes af Kommissionen på samme grundlag som for Den Europæiske Unions medlemsstater.

FINANSIERINGSOVERSIGT

1. FORANSTALTNINGENS BETEGNELSE

Åbning af EF-programmet Fiscalis for Ungarn

2. BUDGETPOST

Indtægter: 6091 Indtægter af kandidatlandenes deltagelse i EF-programmer

Udgifter: B7-030 - Økonomisk bistand til de associerede lande i Central- og Østeuropa

3. Retsgrundlag

Traktaten om oprettelse af Det Europæiske Fællesskab, særlig artikel 95, sammenholdt med artikel 300, stk. 2, andet afsnit.

Tillægsprotokol [8] til Europaaftalen med Ungarn, som indeholder bestemmelser om åbning af EF-programmer.

[8] EFT L 317 af 30.12.1995, s. 30.

Europa-Parlamentets og Rådets beslutning nr. 888/98/EF [9] af 30. marts 1998 om et fællesskabshandlingsprogram til forbedring af afgiftssystemerne i det indre marked (Fiscalis-programmet).

[9] EFT L 126 af 28.4.1998, s. 1.

4. Beskrivelse af foranstaltningen

4.1 Foranstaltningens generelle mål

1. at sikre, at embedsmændene får et indgående fælles kendskab til fællesskabsretten, navnlig på afgiftsområdet, og dens gennemførelse i medlemsstaterne

2. at sikre et reelt, effektivt og omfattende samarbejde mellem medlemsstaterne og mellem disse og Kommissionen

3. at sikre kontinuerlig forbedring af administrative procedurer under hensyntagen til administrationernes og skatteborgernes behov ved at udvikle og formidle god administrativ praksis.

4. Ungarns deltagelse i Fællesskabets program Fiscalis vil yderligere bidrage til dets forberedelser til tiltrædelse inden for rammerne af en udvidet førtiltrædelsesstrategi. Det vil også sætte Ungarn i stand til at gøre sig bekendt med de procedurer og metoder, der følges i dette EF-program.

5. Beslutningsprocessen i forbindelse med denne deltagelse indebærer, at Associeringsrådet for Europaaftalen skal træffe en afgørelse. I denne afgørelse fastsættes vilkårene og betingelserne for deltagelsen.

6. Tillægsprotokollen af 4. december 1995 til Europaaftalen med Ungarn omtaler Ungarns deltagelse i EF-programmer på en lang række områder. Da det desuden omtales, at der kan føjes andre EF-områder til listen, kan aktiviteter vedrørende det indre marked også omfattes.

4.2 Foranstaltningens varighed og nærmere bestemmelser for dens forlængelse

Fra denne afgørelses ikrafttræden indtil afslutningen af EF-programmet, dvs. den 31.12.2002.

5. KLASSIFIKATION AF UDGIFTERNE/INDTÆGTERNE

5.1 Ikke-obligatoriske udgifter

5.2 Opdelte bevillinger

5.3 Indtægtstype:

Da det i artikel 3, stk. 1, i tillægsprotokollen er bestemt, at Ungarn selv skal dække omkostningerne ved sin deltagelse, vil landet blive opfordret til at overføre sit bidrag til indtægtspost 6091 på EU-budgettet. Da Fællesskabet imidlertid kan supplere Ungarns bidrag (via den nationale Phare-tildeling), bidrager Ungarn kun med en del fra sit nationale budget. Resten af bidraget hentes fra Ungarns nationale Phare-program. De fornødne Phare-midler konteres budgetpost B7-030 og overføres til Ungarn på basis af et særskilt finansieringsmemorandum. Disse midler udgør sammen med den del, der hentes fra Ungarns statsbudget, Ungarns nationale bidrag, hvorfra det foretager betalinger efter Kommissionens årlige indkaldelse af midler.

6. UDGIFTERNES ART

Udgifterne omfatter refusion af deltagernes rejseomkostninger og dagpenge, udgifter til organisation og udgifter i forbindelse med seminarer og udvekslinger.

Med hensyn til indtægter konteres Ungarns bidrag til dækningen af omkostningerne ved landets deltagelse post 6091. Indtægten vil blive allokeret udgiftsposterne i forbindelse med programmet, og om nødvendigt allokeret de relevante poster for driftsudgifter.

De samlede forventede indtægter er anført under punkt 7.4.

7. FINANSIELLE VIRKNINGER

7.1 Metode for omkostningsberegning for hvert regnskabsår (forhold mellem enhedsomkostninger og samlede omkostninger)

Beregningen er baseret på følgende forudsætninger:

- Ungarns bidrag til finansiering af de i tillægsprotokollen til Europaaftalen omhandlede aktiviteter beregnes ud fra det princip, at landet selv afholder udgifterne til deltagelsen. Post 6091 er oprettet i indtægtsbudgettet i dette øjemed.

- Set på baggrund af tillægsprotokollen til Europaaftalen med Ungarn er de finansielle og budgetmæssige arrangementer for programmet som følger: omkostningerne er beregnet ud fra forskellige forudsætninger vedrørende deltagelse i 15 seminarer og 25 udvekslinger om året, inkl. gennemsnitlige rejseudgifter på 695 EUR fra Ungarn til værtsadministrationens land, udvekslingernes og seminarernes varighed og dagpenge på 146 EUR.

På baggrund heraf udgør de samlede udgifter til Ungarns deltagelse 109 638 EUR om året.

På basis af ovennævnte beløb udgør de ekstra administrationsomkostninger 7 173 EUR om året, som afholdes af Ungarn.

Af restbeløbet betaler Ungarn 50% via sit nationale budget for 2001, 60% for 2002.

Afhængigt af Phare-programmeringsprocedurerne betales de resterende 50% via Ungarns nationale Phare-tildeling for 2001, 40% for 2002.

7.2 Omkostningernes fordeling på de enkelte elementer (i euro)

>TABELPOSITION>

* antal udvekslinger og seminarer om året, hvori deltager medlemsstater med samme befolkning som Ungarn

** 146 EUR om dagen (gennemsnitlige dagpenge)

*** 695 EUR (gennemsnitlige rejseudgifter)

7.3 Driftsudgifter til undersøgelser, eksperter osv., der er omfattet af budgettets del B

intet

7.4 Udgiftsplan for flerårige foranstaltninger:

SAMLEDE UDGIFTER:

>TABELPOSITION>

PHARE-BIDRAG:

>TABELPOSITION>

Ungarns bidrag via det nationale budget:

>TABELPOSITION>

8. Forholdsregler mod svig, resultater og foranstaltninger

Alle Kommissionens kontrakter, aftaler og andre retlige forpligtelser hjemler kontrol på stedet fra Kommissionens og Revisionsrettens side. Blandt andet er de, der begunstiges af foranstaltningerne, forpligtet til at udarbejde rapporter og finansielle oversigter. Disse analyseres på baggrund af deres indhold og udgifternes støtteberettigelse i overensstemmelse med sigtet med fællesskabsfinansieringen.

Forholdsreglerne mod svig med midlerne under de grundlæggende budgetposter finder også anvendelse på denne post, tilpasset Ungarn.

9. OPLYSNINGER OM COST/EFFECTIVENESS

9.1 Specifikke og kvantificerbare mål - målgruppe

Hovedformålet med programmet er at sikre, at embedsmændene får et indgående fælles kendskab til fællesskabsretten på afgiftsområdet, at sikre et reelt, effektivt og omfattende samarbejde mellem medlemsstaterne og mellem disse og Kommissionen og at forbedre de administrative procedurer.

Fiscalis-programmet sigter mod udveksling af embedsmænd, der varetager gennemførelsen af EF-lovgivningen, og mod tilrettelæggelse af seminarer.

Sigtet med at åbne Fællesskabets Fiscalis-program for Ungarn er at sikre landet de samme fordele som dem, Den Europæiske Unions medlemsstater i forvejen drager af programmet. Målet er, at ungarske embedsmænd hvert år skal deltage i gennemsnitlig 25 udvekslinger ved udstationering i en af de 15 medlemsstater og i gennemsnitlig 15 seminarer.

Integreringen af ungarske statsborgere i Fællesskabets netværk vil udgøre et konkret bidrag til forberedelsen af Ungarn på det fremtidige medlemskab.

9.2 Overvågning og evaluering af foranstaltningen

Overvågnings- og evalueringsprocedurerne i Fiscalis-programmet gælder også de ungarske deltagere.

10. UDGIFTER TIL ADMINISTRATION (BUDGETTETS DEL A, AFDELING III)

Den faktiske mobilisering af de nødvendige administrative ressourcer vil afhænge af Kommissionens årlige beslutning om tildeling af ressourcer, idet der tages hensyn til det antal ansatte og de yderligere beløb, der bevilges af budgetmyndigheden.

10.1 Virkninger for antallet af stillinger

>TABELPOSITION>

10.2 Den samlede finansielle virkning af de ekstra menneskelige ressourcer

(i EUR)

>TABELPOSITION>

* Ved anvendelse af bestående ressourcer til forvaltning af foranstaltningen (beregnet på basis af A-1, A-2, A-4, A-5, A-7).

10.3 Forøgelse af andre administrative udgifter som følge af foranstaltningen

>TABELPOSITION>

* Gennemsnitlig udgift til todages tjenesterejser for 2 tjenestemænd i Ungarn

** Ungarsk deltagelse i udvalgsmøder

Ovennævnte udgifter vil blive dækket ind gennem de bidrag (artikel 4, stk. 2, tredje led, i finansforordningen), som Ungarn yder (jf. punkt 5.3 og 7.4 i finansieringsoversigten).